text: [{"text_idx": "#000003", "text": "Qur\u2019aana kabajuu jechuun maal jechuudha? Yeroo heddu jecha kabajaa jedhu yoo dhageenyu, waan san qulqulleessanii kaayuu jechuu qofa nutti fakkaata. Mee dubbii Daa\u2019iin tokko dubbate akka ka\u2019umsaatti haa fudhannuu! \u201chedduun keenya Qur\u2019aana kabajuudhaaf jecha Kitaabota hundaa ol goonee, mataa kitaabbanii irra goona. Kitaabonni hundi qur\u2019aana jala kaayamuu qaban. Nutiis kabajaa Qur\u2019aanaatiif jecha gubbaarra keennee biraa baana. Daa\u2019imni keenya xiqqaan waan ittiin taphatu barabaacha osoo mana keeysa deddeemu, kitaaba gubbaan jiru kan fuudhuun namatti hin ulfaanne kana fuudhee ittiin taphachuu eegala. Yoo fedhe ni cira. Yoo fedhes lafaan tuma. Yoo nuti manatti deebinu waan kana arginee hedduu dallanna. Ammaas irraa fuunee kabajaa Qur\u2019aanaatiif jecha meeshaa mana keeysa jiru hundaa ol fageeysinee keenna. Yeroo kana Qur\u2019aanni ija teenyaafi ija daa\u2019ima keenyaa duraahis ni fagaata. Nutiis achumaan irraanfanna. Qur\u2019aana qara\u2019uunis achumaan hafti. Kun kabajaa Qur\u2019aanaatii miti.\u201d\u009d"}, {"text_idx": "#000004", "text": "Qur\u2019aana kabajuun kitaaba hundaa ol kaayuu qofaa miti. Qur\u2019aana kitaabota gubbaa kaayuun sirrii miti jechaa hin jirru. Garuu kabajaan nuti qur\u2019aanaaf kennutti jirru kitaabota gubbaa kaayuu qofa yoo taate qur\u2019aana kabajutti hin jirru. Qur\u2019aanni kitaabota addunyaa tanarra jiran keeysaa kitaaba addaati. Kabajaan isaaf goonus kabajaa addaa akka tahe beekuun barbaachisaadha. Maqaan isaatuu maqaa addaati. Jechi Qur\u2019aana jedhu, jecha qara\u2019uu jedhurraa argame. Gama afaan keenyaatti yoo deebisnu, dubbisuu jechuudha. Kanaafuu qur\u2019aanni kitaaba dubbifamuu qabu jechuudha. Sanduuqa bareedaa itti tolchinee, takkaahuu shelfii kitaaba irratti guuran haala ajaa\u2019ibaatiin hojjachiifnee keeysa kaayuu osoo hin taane, qur\u2019aana Rabbi nuuf kenne kana irra deddeebinee dubbisuun barbaachisaadha. Kabajaan nuti Qur\u2019aanaaf kenninus, qara\u2019uufi itti dalaguudhaani malee, mana keeysa iddoo bareedaa kaayuu qofaan tahuu hin qabu."}, {"text_idx": "#000005", "text": "Qur\u2019aana kabajuuf qara\u2019uun barbaachisaadha. Wayta qaraanu kana haala kamiin akka qaraanus beekuun barbaachisaadha. Akkuma dura dubbanne, Qur\u2019aanni kitaaba addaatti, kabajni isaaf goonus kabaja addaati. Sunis qara\u2019uufi itti dalaguudha. Haalli ittiin qaraanus haala addaa tahuu qaba. Kanaaf yeroo heddu qur\u2019aana qara\u2019uu qabna jenna. Yeroo qaraanu kana ammoo adaba hordofuu qabnu heddutu jira. San keeysaa tokko, yeroo qaraanu jarjarsuu dhabuudha. Qur\u2019aana wayta qaraanu, harfii ykn qubee takka takkaan dubisnuuf ajrii arganna. Gariin namaa ajrii tana heddumeeffachuuf jecha, qur\u2019aana guysaa qara\u2019a. Kun ammoo qur\u2019aana qara\u2019uu hin jedhamu. Qur\u2019aanni kitaabota yeroo dubbifamanis dhaamsa isaanii hubataa dubbisnu keeysaa isa tokko waan taheef, dhaamsa san hubachuuf suuta dubbisuun barbaachisaadha. Ergamaan Rabbii (SAW) akkana jedhan, \u201cNamni Qur\u2019aana qara\u2019u guyyaa sadihii gad keeysatti guutuu isaa yoo buuse, dhaamsa isaa hubatuu hin danda\u2019u\u201djedhan. Hadiisa kana Abu dawudtu gabaase. Kanaafuu muslimni tokko qur\u2019aana yeroo qara\u2019u yoo akkaan jarjarse, guyyaa sadihii gaditti fixuu hin qabu."}, {"text_idx": "#000006", "text": "Hadiisa biraatiin Ergamaan Rabbii (SAW) Qur\u2019aana guyyaa torba torbaan buusi jechuudhaan Abdallaah ibn Umar (RA) ajajanii jiran. Akkasumas Abdallaah ibn Mas\u2019uud, Usmaan ibn Affaan fi Zayd ibn Saabit (Hundasaaniirraa Rabbi haa jaalatuu), qur\u2019aana guyyaa torba torbaan buusaa akka turan hadiisa sahiihaatiin gabaafamee jira. Kanaafuu qur\u2019aana ajrii heddu irraa arganna jechuudhaan guysuu irraa fagaachuu qabna. Dhaamsa Rabbiin keenya nuuf himaa jiru hubatuudhaaf, dirqama tasgabbiidhaan suuta jennee qara\u2019uun barbaachisaadha."}, {"text_idx": "#000007", "text": "Wayta qaraanu, of gad qabuu fi xiinxalluun barbaachisaadha. Qur\u2019aana kana keeysatti, qajeela kan nutti dubbataa jiru Rabbii keenya. Rabbi kalaama isaa bareedaa saniin nutti haasawutti jira. Kanaafuu haasawa Rabbii kana of gad qabuun dubbisuu qabna. Wayta nama guddaan haasoynu, mataan lafa laalaa dhaggeeyfanna. Kunis kabajaa nama saniif qabnuuf jecha akka tahe ifaadha. Haasawa Rabbii keenyaatiif hoo, kabajaa akkamii kennuu qabna? Yeroo qur\u2019aana qaraanu san xiyeeffannaa keenya hunda qur\u2019aanaaf kennuu qabna. Jidduun nama waliin haasawaa, koflaa, akkasumas dalagaa biraa dalagaa qur\u2019aana qara\u2019uun dhaamsa isaa akka hin hubanne nu godhuu danda\u2019a. Kana jechuun, fakkeenyaaf Televizhiina banannee, achirratti fiilmii takkaahuu tapha kuubbaa miilaa bannee, yeroo takka TV laalaa yeroo tokko ammoo gara qur\u2019aanaa deebi\u2019uun barbaachisaa miti. Xiyyeeffannaa guutuu qur\u2019aanaaf kenninee qara\u2019uutu gaarii taha. Bakka nama boochisutti kofluun, bakka nama sodaachisutti gammaduun akka hin mudanneef, hiikkaa isaatis barree xiyyeeffannaa itti kenninee qara\u2019uun barbaachisaadha."}, {"text_idx": "#000008", "text": "Qur\u2019aana yeroo qaraanu, sagalee keenya haala gaariin bareechisuunis barbaachisaadha. Ergamaan Rabbii (SAW) \u201cQur\u2019aana hogguu qaraatan sagalee keeysan bareechaa\u201djedhan. Hadiisa biraa keeysattis, \u201cnamni Qur\u2019aana sagalee bareedaan hin qaraane, nurraahii miti\u201djedhan. Kanaafuu qur\u2019aana wayta qaraanu, sagalee bareechisuunis barbaachisaadha. Dirqama sagaleen keenya ka abaluu fakkaatuu qaba jechuudhaa miti. Haga dandeenyeen sagalee bareedduudhaan qur\u2019aana qara\u2019uuf carraaquun, kabajaa nuti qur\u2019aanaa mul\u2019isnu keeysaa isa tokko. Hadiisa Abu Hureeyraan nuuf dabarse keeysatti Ergamaan Rabbii (SAW) akkana jedhan\u201dRabbiin waa takkallee hin dhaggeeyfanne, akka sagalee Nabiyyii, hogguu inni qur\u2019aana bareechee qara\u2019u dhaggeeyfatutti\u201djedhan. Kanaafuu qur\u2019aana bareechanii, sagalee nama hawatuun qara\u2019uun barbaachisaadha."}, {"text_idx": "#000009", "text": "Ammaas Qur\u2019aana hogguu qaraanu naa argaaf qara\u2019uurraa of eeguu qabna. Bakka namni hedduun walitti qabametti, akka namni sagalee teenya dinqisiifatee nu faarsuuf yoo sagalee bareechinee qaraane, Ajrii qaraatii irraa argannu ni hoongoyna. Kanaafuu bikka akkasii sanitti if eegannaa gochuun barbaachisaadha."}, {"text_idx": "#000010", "text": "Qur\u2019aana Arrabaan qofa qara\u2019uun gahaa miti. Waan qaraanu san dalagaa irra oolchuun barbaachisaadha. Qur\u2019aanni qara\u2019amuu qofaaf hin buufamne. Waan qur\u2019aanni nu ajaje, dalaguu fi, waan inni nu dhoorke irraa fagaachuus qabna. Namni tokko waan takka naa dalagi nuun je\u2019ee, hayyee jennee eega irraa fuuneen booda, dalaguu dhabuun nama saniin walitti nu buusa. Qur\u2019aana Rabbiin nuuf buuse qara\u2019aa, isatu karaa keenya jedhaa, isatti dalaguu dhabuunis Rabbiin walitti nu buusa. Kanaafuu Kabajaan biraa kan nuti qur\u2019aanaaf goonu, qur\u2019aanatti dalaguudha."}, {"text_idx": "#000011", "text": "Walumaa galatti qur\u2019aana qabannee duratti deemuudhaaf of qopheessuun barbaachisaadha. Nama qur\u2019aanaan masakamee milkaayu tahuu qabna. Qur\u2019aana qabannee, qur\u2019aana qaraanee, dhaamsa isaatis dhageenyee, faallaa qur\u2019aanaa deemuun haalaa amala muslima irraa barbaachisuu miti. Qur\u2019aanni nyaataafi dhugaatii caalaa xiyyeeffannaa argachuu qaba. Abdallaa ibn Mas\u2019uud amala warra qur\u2019aana dhugaan qara\u2019uu yoo dubbatu akkana jedhe, \u201cNamni qur\u2019aana qara\u2019u; wayta namni hundi rafu, halkan walakkaa hirribaa ka\u2019ee qur\u2019aana qara\u2019uu isaatiin beekkama; wayta namni nyaataa oolu, soomanaan ooluu isaatiin beekkama; wayta namni biraa koflu, booyicha isaatiin beekkama; wayta namni miidhagina addunyaatiif harka kennu, inni ammoo Aakhiraaf harka kennatee, qabeenya dachii tanaa irraa fagaachuusaatiin beekkama; wayta namni waan hin beekne useetuma haasawu, inni ammoo cal\u2019isuu isaatiin beekkama; wayta namni boonaan of dhaadaa deemu, of gad qabuu isaatiin beekkama; wayta namni waanuma gale hundatti gammadu, gadda isaatiin beekkama\u201djedhe. Kanaafuu nutis dhugaan qur\u2019aana qara\u2019aa, haalaa amala warra qur\u2019aana qara\u2019uu haa dhaalluu."}, {"text_idx": "#000016", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]